Video: Leerders geskors ná vuiste klap‘n Skermskoot uit die video. Twee leerders, ŉ seun en ŉ meisie, van ŉ hoërskool in Centurion is geskors nadat ŉ video aan die lig gekom het van ŉ voorval toe die twee handgemeen geraak het. Steve Mabona, woordvoerder van die Gautengse departement van onderwys, sê dié voorval het glo Vrydag tydens pouse by die Lyttelton Manor School gebeur. Op die video wat versprei word, is die twee leerders reeds aan mekaar en slaan die seun die meisie met die vuis in die gesig terwyl sy verwoed probeer terugbaklei. Wanneer die twee tydens die skermutseling op die grond val, trek ander leerders die seun van die meisie af. Mabona sê ŉ voorlopige ondersoek het aangedui die meisie het die bakleiery begin deur die seun aan te val, wat gevolglik terugbaklei het. Dit is toe dat die video geneem is. “Albei leerders se ouers is na die skool ontbied om dissiplinêre stappe teen die leerders te bespreek. Die twee leerders is voorlopig geskors hangende die dissiplinêre verhoor wat op 24 Februarie sal plaasvind,” sê Mabona. Die departement se psigososiale span is na die skool ontplooi om berading aan leerders wat hierdeur geraak is te verskaf. “Swak dissipline kan nooit in ons skole geduld word nie. Ons doen ŉ beroep op al ons leerders om hulle van wangedrag by die skool te weerhou. Ons versoek ook ouers om die departement te help om dissipline toe te pas, binne en buite die klaskamer,” het Panyaza Lesufi, LUR vir onderwys in die provinsie, gesê.